Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 2173/2005 dwar l-istabbiliment ta’ skema ta’ liċenzjar FLEGT għall-importazzjoni ta’ injam fil-Komunità Ewropea /* COM/2013/015 final - 2013/0010 (COD) */





MEMORANDUM TA' SPJEGAZZJONI 1. IL-KUNTEST TAL-PROPOSTA It-Trattat dwar il-Funzjonament tal-Unjoni Ewropea (TFUE) jagħmel distinzjoni bejn is-setgħat iddelegati lill-Kummissjoni biex tadotta atti mhux leġiżlattivi ta’ applikazzjoni ġenerali li jissupplimentaw jew jemendaw ċerti elementi mhux essenzjali tal-att leġiżlattiv, kif stipulat fl-Artikolu 290(1) tat-TFUE (atti ddelegati), u bejn is-setgħat mogħtija lill-Kummissjoni biex tadotta kundizzjonijiet uniformi għall-implimentazzjoni ta’ atti legalment vinkolanti tal-Unjoni, kif stipulat fl-Artikolu 291(2) tat-TFUE (atti ta’ implimentazzjoni). Fil-kuntest tal-allinjament tar-Regolament (KE) Nru 2173/2005[1] mar-regoli l-ġodda tat-TFUE, is-setgħat li attwalment huma mogħtija lill-Kummissjoni permezz ta’ dak ir-Regolament ġew ikklassifikati mill-ġdid f’miżuri ta’ natura ddelegata u miżuri ta’ natura implimentattiva. Wara dan l-eżerċizzju, tħejja abbozz ta’ proposta għal emenda tar-Regolament (KE) Nru 2173/2005. Skont l-Artikolu 290 tat-Trattat, il-Leġiżlatur jagħti lill-Kummissjoni l-kompitu li tlesti jew temenda ċerti elementi mhux essenzjali ta’ dak ir-Regolament. Għaldaqstant, il-Kummissjoni tista' tadotta atti ddelegati biex tirrevedi l-eżenżjoni tal-prodotti tal-injam tal-ispeċijiet elenkati fl-Annessi A, B u C tar-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom[2]. Barra minn hekk, il-Kummissjoni għandha wkoll is-setgħa li tadotta rekwiżiti ddettaljati għall-applikazzjoni tal-Artikolu 5. Permezz ta’ atti ddelegati, il-Kummissjoni tista' temenda wkoll il-lista ta’ pajjiżi msieħba, kif ukoll l-awtoritajiet maħturin ta’ liċenzjar tagħhom, kif stipulat fl-Anness I; il-lista tal-prodotti tal-injam mogħtija fl-Anness II li għaliha tapplika l-iskema ta’ liċenzjar tal-FLEGT irrispettivament mill-pajjiż sieħeb; kif ukoll il-lista tal-prodotti tal-injam mogħtija fl-Anness III li għaliha l-iskema ta’ liċenzjar tal-FLEGT tapplika biss b'rabta mal-pajjiż sieħeb korrispondenti. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Ma kienx hemm bżonn ta’ konsultazzjoni mal-partijiet interessati jew ta’ valutazzjoni tal-impatt. 3. ELEMENTI LEGALI TAL-PROPOSTA · Sommarju tal-azzjoni proposta Li jiġu identifikati s-setgħat iddelegati tal-Kummissjoni fir-Regolament tal-Kunsill (KE) Nru 2173/2005 u tiġi stabbilita l-proċedura korrispondenti għall-adozzjoni ta’ dawn l-atti. · Bażi legali L-Artikolu 207(2) tat-Trattat dwar il-Funzjonament tal-Unjoni Ewropea. · Il-prinċipju tas-sussidjarjetà Il-proposta taqa’ fi ħdan il-kompetenza esklussiva tal-Unjoni Ewropea. · Il-prinċipju tal-proporzjonalità Il-proposta qed temenda miżuri li diġà jeżistu fir-Regolament tal-Kunsill (KE) Nru 2173/2005, u għalhekk ma tqanqal l-ebda tħassib dwar il-prinċipju tal-proporzjonalità. · Għażla tal-istrument Strument propost: Regolament tal-Parlament Ewropew u tal-Kunsill. Mezzi oħra ma jkunux xierqa minħabba r-raġuni li ġejja: Regolament irid jiġi emendat b’Regolament ieħor. 4. IMPLIKAZZJONI BAĠITARJA Din il-miżura ma tinvolvi l-ebda nefqa addizzjonali għall-Unjoni. 2013/0010 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 2173/2005 dwar l-istabbiliment ta’ skema ta’ liċenzjar FLEGT għall-importazzjoni ta’ injam fil-Komunità Ewropea (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 207(2) tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, Filwaqt li jaġixxu skont il-proċedura leġiżlattiva ordinarja, Billi: (1) Ir-Regolament tal-Kunsill (KE) Nru 2173/2005[3] jagħti setgħat lill-Kummissjoni biex timplimenta xi wħud mid-dispożizzjonijiet ta’ dak ir-Regolament. (2) B'konsegwenza tad-dħul fis-seħħ tat-Trattat dwar il-Funzjonament tal-Unjoni Ewropea (TFUE), jeħtieġ li s-setgħat mogħtija lill-Kummissjoni skont ir-Regolament (KE) Nru 2173/2005 jiġu allinjati mal-Artikoli 290 u 291 tat-TFUE. (3) Sabiex jiġu applikati xi wħud mid-dispożizzjonijiet tar-Regolament (KE) Nru 2173/2005, il-Kummissjoni għandha tingħata s-setgħa li tadotta atti skont l-Artikolu 290 tat-TFUE (it-Trattat dwar il-Funzjonament tal-Unjoni Ewropea), fir-rigward tar-reviżjoni tal-eżenzjoni tal-prodotti tal-injam tal-ispeċijiet elenkati fl-Annessi A, B u C tar-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom[4]; tal-adozzjoni ta’ regoli ddettaljati għall-applikazzjoni tal-Artikolu 5 tar-Regolament (KE) Nru 2173/2005, u tal-emendi għall-Annessi I, II u III ta' dak ir-Regolament. Huwa partikolarment importanti li l-Kummissjoni twettaq konsultazzjonijiet xierqa matul il-ħidma ta’ tħejjija tagħha, anke fil-livell tal-esperti. Meta tkun qed tħejji u tfassal atti ddelegati, il-Kummissjoni għandha tiżgura t-trażmissjoni simultanja, f’waqtha u adattata tad-dokumenti rilevanti lill-Parlament Ewropew u lill-Kunsill. (4) Sabiex jiġu żgurati kundizzjonijiet indaqs għall-implimentazzjoni ta’ dan ir-Regolament, il-Kummissjoni għandha tingħata setgħat ta’ implimentazzjoni biex tivvaluta u tapprova skemi eżistenti li jiggarantixxu l-legalità u l-intraċċar affidabbli tal-prodotti tal-injam esportati mill-pajjiżi msieħba, bil-għan li dawk l-iskemi jsiru l-bażi ta' liċenzja tal-FLEGT. Dawn is-setgħat għandhom jiġu eżerċitati skont l-Artikolu 5 tar-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[5]. (5) Għaldaqstant, ir-Regolament (KE) Nru 2173/2005 għandu jiġi emendat skont dan, ADOTTAW DAN IR-REGOLAMENT: Artikolu 1 Ir-Regolament (KE) Nru 2173/2005 għandu jiġi emendat kif ġej: (1) Fl-Artikolu 4, il-paragrafi 2 u 3 għandhom jiġu sostitwiti b’dan li ġej: "2. Sabiex tiġi pprovduta l-assigurazzjoni meħtieġa fir-rigward tal-legalità tal-prodotti tal-injam ikkonċernati, il-Kummissjoni għandha tivvaluta l-iskemi eżistenti li jiggarantixxu l-legalità u l-intraċċar affidabbli tal-prodotti tal-injam esportati mill-pajjiżi msieħba u tadotta atti ta’ implimentazzjoni biex tapprovahom. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 11(3). L-iskemi approvati mill-Kummissjoni jistgħu jiffurmaw il-bażi ta' liċenzja tal-FLEGT. 3. Il-prodotti tal-injam tal-ispeċijiet elenkati fl-Annessi A, B u C tar-Regolament tal-Kunsill (KE) Nru 338/97 tad-9 ta' Diċembru 1996 dwar il-protezzjoni ta' speċi ta' fawna u flora selvaġġi billi jkun regolat il-kummerċ fihom[6] għandhom ikunu eżenti mir-rekwiżit stabbilit fil-paragrafu 1 ta' dan l-Artikolu. Il-Kummissjoni għandha tingħata s-setgħa tadotta atti ddelegati skont l-Artikolu 11a sabiex tirrevedi dik l-eżenzjoni.” (2) Fl-Artikolu 5, il-paragrafu 9 għandu jinbidel b’dan li ġej: "9. Il-Kummissjoni għandha tingħata s-setgħa tadotta atti ddelegati skont l-Artikolu 11a sabiex tadotta rekwiżiti ddettaljati għall-applikazzjoni ta’ dan l-Artikolu." (3) L-Artikolu 10 għandu jiġi sostitwit b’dan li ġej: “Artikolu 10 1. Il-Kummissjoni għandha tingħata s-setgħa tadotta atti ddelegati skont l-Artikolu 11a sabiex temenda l-lista tal-pajjiżi msieħba u l-awtoritajiet maħturin ta’ liċenzjar tagħhom, kif stipulat fl-Anness I. 2. Il-Kummissjoni għandha tingħata s-setgħa tadotta atti ddelegati skont l-Artikolu 11a sabiex temenda l-lista tal-prodotti tal-injam, kif stipulat fl-Anness II, li għaliha tapplika l-iskema ta’ liċenzjar tal-FLEGT. Dawk l-emendi għandhom jiġu adottati mill-Kummissjoni filwaqt li titqies l-implimentazzjoni tal-Ftehimiet ta' Sħubija tal-FLEGT. It-tali emendi għandhom jinkludu l-kodiċi tal-prodotti, fil-livell ta' intestatura ta' erba' ċifri jew fil-livell ta' subintestatura ta' sitt ċifri tal-verżjoni attwali tal-Anness I tas-Sistema Armonizzata ta' Deskrizzjoni u Kodifikazzjoni tal-Prodotti. 3. Il-Kummissjoni għandha tingħata s-setgħa tadotta atti ddelegati skont l-Artikolu 11a sabiex temenda l-lista tal-prodotti tal-injam, kif stipulat fl-Anness III, li għaliha tapplika l-iskema ta’ liċenzjar tal-FLEGT. Dawk l-emendi għandhom jiġu adottati mill-Kummissjoni filwaqt li titqies l-implimentazzjoni tal-Ftehimiet ta' Sħubija tal-FLEGT. It-tali emendi għandhom jinkludu l-kodiċi tal-prodotti, fil-livell ta' intestatura ta' erba' ċifri jew fil-livell ta' subintestatura ta' sitt ċifri tal-verżjoni attwali tal-Anness I tas-Sistema Armonizzata ta' Deskrizzjoni u Kodifikazzjoni tal-Prodotti, u għandhom japplikaw biss b'rabta mal-pajjiżi sieħba korrispondenti kif stabbilit fl-Anness III." (4) L-Artikolu 11 għandu jiġi emendat kif ġej: (a) il-paragrafu 1 għandu jinbidel b’dan li ġej: “1. Il-Kummissjoni għandha tiġi megħjuna mill-Kumitat għall-Infurzar tal-Liġi tal-Foresta, Governanza u Kummerċ (FLEGT). Dan il-kumitat għandu jkun kumitat skont it-tifsira tar-Regolament (UE) Nru 182/2011."; (b) il-paragrafu 2 għandu jitħassar; (c) il-paragrafu 3 għandu jinbidel b’dan li ġej: “3. Meta ssir referenza għal dan il-paragrafu, japplika l-Artikolu 5 tar-Regolament (UE) Nru 182/2011."; (d) il-paragrafu 4 għandu jitħassar. (5) Għandu jiddaħħal l-Artikolu 11a li ġej: “Artikolu 11a Eżerċizzju tad-delega 1. Il-Kummissjoni qed tingħata s-setgħa tadotta atti ddelegati bil-kundizzjonijiet stabbiliti f'dan l-Artikolu. 2. Id-delega tas-setgħat imsemmija fl-Artikoli 4(3) u 5(9) u fil-paragrafi 1, 2 u 3 tal-Artikolu 10 għandha tingħata għal perjodu ta’ żmien mhux iddeterminat, mid-data tad-dħul fis-seħħ ta’ dan ir-Regolament. 3. Id-delega tas-setgħat imsemmija fl-Artikoli 4(3) u 5(9) u fil-paragrafi 1, 2 u 3 tal-Artikolu 10 tista’ tiġi rrevokata fi kwalunkwe ħin mill-Parlament Ewropew jew mill-Kunsill. Id-deċiżjoni tar-revoka għandha ġġib fi tmiemha d-delega tas-setgħa speċifikata f’dik id-deċiżjoni. Din id-deċiżjoni għandha tidħol fis-seħħ fil-ġurnata ta’ wara dik tal-pubblikazzjoni tad-deċiżjoni f'Il-Ġurnal Uffiċjali tal-Unjoni Ewropea, jew f'data aktar tard speċifikata fiha. Ma għandhiex taffettwa l-validità ta’ kwalunkwe att iddelegat li jkun diġà fis-seħħ. 4. Malli tadotta att iddelegat, il-Kummissjoni għandha tinnotifika dan simultanjament lill-Parlament Ewropew u lill-Kunsill. 5. Att iddelegat adottat skont l-Artikoli 4(3) u 5(9) u l-paragrafi 1, 2 u 3 tal-Artikolu 10 għandu jidħol fis-seħħ biss jekk il-Parlament Ewropew jew il-Kunsill ma jkunux oġġezzjonaw għalih fi żmien xahrejn minn meta jiġu nnotifikati dwaru, jew jekk, qabel ma jiskadi dak il-perjodu, il-Parlament Ewropew u l-Kunsill it-tnejn ikunu informaw lill-Kummissjoni li mhumiex se joġġezzjonaw għalih. Dak il-perjodu għandu jiġi estiż b’xahrejn fuq inizjattiva tal-Parlament Ewropew jew tal-Kunsill." Artikolu 2 Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 347, 30.12.2005, p. 1. [2] ĠU L 61, 3.3.1997, p. 1. [3] ĠU L 347, 30.12.2005, p. 1. [4] ĠU L 61, 3.3.1997, p. 1. [5] ĠU L 55, 28.2.2011, p. 13. [6] ĠU L 61, 3.3.1997, p. 1.